次韻程泰之尚書
作者：史浩
朝代：宋

paragraphs: 程王二夫子，聽履上甘泉。
咳唾妙一世，萬斛明珠圓。
官居季孟間，風義帝相先。
每當持論許，聞者殆欲仙。
蛟龍縱巨壑，鷹隼橫寥天。
坐令膾炙餘，枵腹猶便便。
程方秋欲半，金波照觥船。
追想昔年日，高會有由緣。
親故持吉語，置酒家東偏。
今年玉堂直，對此宜無眠。
夜色凉如水，冰輪吐層顛。
顧影還自慰，身冠六卿聯。
巍巍太平基，聖主樂得賢。
作句紀茲夕，所喜期不愆。
藏之在巾笥，未肯露其全。
王於退食際，髣髴知云然。
求之既愈力，璀璨出長編。
荆潭佇唱酬，凡目一洗湔。
我生亦何幸，披味如擊鮮。
明朝問紙價，都下已爭傳。